त्रिविमा स्पोर्ट्स साइन्स पढाइने
त्रिभुवन विश्वविद्यालय (त्रिवि) ले स्नातकोत्तर तहमा स्पोर्ट्स साइन्स विषयको पठनपाठन सुरु गर्ने भएको छ । त्रिविले पहिलोपल्ट यो विषयको शैक्षिक तथा प्राज्ञिक कार्यक्रम ल्याएको हो ।
काठमाडौँ — त्रिभुवन विश्वविद्यालय (त्रिवि) ले स्नातकोत्तर तहमा स्पोर्ट्स साइन्स विषयको पठनपाठन सुरु गर्ने भएको छ । त्रिविले पहिलोपल्ट यो विषयको शैक्षिक तथा प्राज्ञिक कार्यक्रम ल्याएको हो ।‘पहिलो पटक स्पोर्ट्स साइन्स विषयको कार्यक्रम एमएमा लागू गर्दैछौं,’ त्रिवि विद्यार्थी कल्याण तथा खेलकुद निर्देशनालय प्रमुख गंगाबहादुर मगरले भने, ‘यही चैतमा प्रवेश परीक्षा लिने तयारी छ । यसपालि ३० विद्यार्थीले पढ्न पाउने छन् ।’जुनसुकै विषयमा स्नातक उत्तीर्ण गरेका विद्यार्थीले स्पोर्ट्स साइन्स पढ्न पाउने छन् । यो विषयको पढाइ कीर्तिपुरमै हुनेछ । सेमेस्टर सिस्टम (चार सेमेस्टर) मा हुने कोर्स दुईवर्षे रहेको छ । विद्यार्थीले ६० प्रतिशत अंक भारको प्रयोगात्मक र ४० प्रतिशत सैद्धान्तिक कक्षा लिनुपर्नेछ ।पहिलो सेमेस्टरमा स्पोर्टस साइन्सको परिचय, खेल मनोविज्ञान, खेल समाजशास्त्र, स्पोर्टस् इन्जुरी र फिजियोथेरापी पढाइने छ । त्यसैगरी दोस्रो सेमेस्टरमा बायोमेकानिक्स र खेलको वैज्ञानिक सिद्धान्त, स्पोर्टस ट्रेनिङ, कोचिङ साइन्स एण्ड अफिसियटिङ पढाइने छ । त्यस्तै, स्पोर्टस् मेडिसिन, एक्सरसाइज फिजिओलोजी, स्पोर्टस म्यानेजमेन्ट, स्पोर्टस् पेडागोजी, हेल्थ एण्ड फिजिकल फिटनेस, बल गेम्स पढाइने छ ।तेस्रो सेमेस्टरमा रिसर्च मेथडलोजी, स्पेसलाइजेसन स्पोर्टस मेडिसिन, एक्सरसाइज फिजिओलोजी, स्पोर्टस म्यानेजमेन्ट, स्पोर्टस् पेडागोजी पढाइनेछ । फिल्ड गेम्सअन्तर्गत क्रिकेट, तेक्वानडो, कराते रहेका छन् भने टेस्ट, मेजरमेन्ट र किनाथ्रोपोमेट्री इन गेम्स एन्ड स्पोर्टस् र रेकेट गेम्समा टेबल टेनिस र ब्याडमिन्टन रहेका छन् ।चौथो तथा अन्तिम सेमेस्टरमा विद्यार्थी शोधपत्र (थेसिस) बुझाउनु पर्नेछ । कोचिङ क्याम्प, खेल प्रदर्शन, राष्ट्रिय तथा अन्तर्राष्ट्रिय खेलविज्ञानको अनुसन्धान तथा सहभागिता, खेल विशेषज्ञता वा खेलकुद पत्रकारिता गर्नुपर्नेछ ।मानविकी संकायअन्तर्गत यसै वर्ष सञ्चालनमा ल्याइएको नयाँ विषयमा स्पोर्ट्स साइन्स र ‘टुरिजम एन्ड हस्पिटालिटी’ रहेको निर्देशनालय प्रमुख मगरले बताएका छन् । त्रिविका निम्ति खेलकुद विषय नितान्त नौलो हो । यसबारेमा औपचारिक पठनपाठनले प्राज्ञिक जनशक्ति उत्पादन हुनेछ ।